b'\n_START_ARTICLE_\nXuhui\n_START_PARAGRAPH_\nXuhui (kinesisk: \xe5\xbe\x90\xe6\xb1\x87\xe5\x8c\xba, pinyin: X\xc3\xbahu\xc3\xac Q\xc5\xab) er en av de indre bydistrikter i Shanghai i Folkerepublikken Kina. Det regnes til Puxi, et samlebegrep for det st\xc3\xb8rre historiske Shanghai. Xuhui har 886\xc2\xa0071\xc2\xa0innbyggere (2003) p\xc3\xa5 54,76\xc2\xa0km\xc2\xb2 (hvorav 3,82\xc2\xa0km\xc2\xb2 vannoverflate). Befolkningstettheten pr kvkm er dermed p\xc3\xa5 16\xc2\xa0181._NEWLINE_Frem til 1949 het omr\xc3\xa5det Xujiahui Qu (\xe5\xbe\x90\xe5\xae\xb6\xe6\xb1\x87\xe5\x8c\xba = Familien Xus distrikt). Fremdeles er det et administrativt subdistrikt her med navnet Xujiahui. Fra denne familien stammet den kjente stormandarin og katolske tenker Xu Guangqi (\xe5\xbe\x90\xe5\x85\x89\xe5\x90\xaf), som var en elev og s\xc3\xa5 en samarbeidspartner av den italienske misjon\xc3\xa6ren Matteo Ricci. Omr\xc3\xa5det var lenge en folkerik katolsk bydel. Selv om antallet katolikker fremdeles er h\xc3\xb8yt, er den katolske dominansen n\xc3\xa5 borte som f\xc3\xb8lge av befolkningsutviklingen i den raskt voksende byen._NEWLINE_Under sine f\xc3\xb8rste \xc3\xa5r holdt det katolske Auroraakademiet til her, tett ved jesuittenes stjerneobservatorium; dette ble et universitet og fikk senere ny campus i Luwandistriktet. Dette universitetet regnes som en forl\xc3\xb8perinstitusjon til et av Kinas mest ledende universiteter, Fudanuniversitetet._NEWLINE_Ogs\xc3\xa5 jesuittenes store bibliotek, Bibliotheca Zi-Ka-Wei, ligger i Xuhui. Man finner ogs\xc3\xa5 vel bevart tidligere bosteder til personligheter som Song Qingling og Sun Yat-sen.'